עדי צמח

עדי צמח (9 במרץ 1935 - 21 במאי 2021) היה פילוסוף, מבקר וחוקר ספרות ישראלי, פרופסור באוניברסיטה העברית בירושלים. תחומי המחקר העיקריים שלו היו אסתטיקה, מטאפיזיקה, תורת ההכרה, פילוסופיה של הפסיכולוגיה ופילוסופיה של הלשון.

==ביוגרפיה==
צמח נולד בירושלים בשנת 1935 לשמעון והלה צמח, רופאי שיניים במקצועם, אביו היה חבר מועצת העיר מטעם סיעת העובד הדתי. הוא גדל בשכונת כרם אברהם ולמד בבית הספר הדתי מעלה. בגיל 15 עבר לתיכון בית הכרם שם למד בכיתה אחת עם חיים גייפמן ומנחם ברינקר.

בסיום לימודיו בתיכון החל ללמוד במסגרת העתודה האקדמית ספרות עברית ופילוסופיה באוניברסיטה העברית. כבר אז פרסם מאמרי ביקורת ספרותיים והרצה על נושאים ספרותיים. בסיום לימודיו התגייס ושירת כסמל תרבות בגולני. בתום שירותו הצבאי חזר לאוניברסיטה העברית ללימודי תואר שני ושב להרצות ולכתוב על נושאים ספרותיים. כן פורסמו באותה תקופה בעיתונות סיפורים קצרים שלו. אליעזר שביד כתב על שני סיפורים שלו:
:"הוא מצליח להוציא את הקורא מאדישות־משועממת לתגובה של רתיעה חזקה. ואם זאת הייתה כוונתו — הרי השיג אותה בשלמות. סיפוריו כתובים בחלקת לשון ובשליטה טכנית שאין לזלזל בה. אולם דווקא הם שמגבירים את הרתיעה: באיזו מידה של חוסר בושה מהלך אדם ערום בציבור כאילו היה לבוש מיטב בגדיו. אכן. דומה עליו, על הקורא, כי אין זו הצגת סטריפטיז רגילה, כי אם אמנות מיוחדת של התלבשות במערומים ועד כדי גינדור ראוותני - כדי שלא יוכר העירום מבעד לעירום המופגן".

לאחר מכן השלים דוקטורט באוניברסיטת ייל (1965). בסיום לימודיו חזר לישראל והחל ללמד במחלקה לפילוסופיה באוניברסיטה העברית. בשנת 1983 הועלה לדרגת פרופסור מן המניין והיה מופקד הקתדרה ע"ש אחד העם.
במקביל לעיסוקו בפילוסופיה פרסם סיפורים, מאמרים ומסות על ספרות עברית מימי הביניים ומן העת החדשה. כמו כן תרגם מאנגלית ספרי מדע בדיוני.

בשנת 2003 פרש מהחוג לפילוסופיה. ב-2005 לקה באירוע מוחי חמור.

בשנים 1961–1973 היה נשוי לפרופ' מינה צמח. בשנת 1981 נישא לתמי צמח, ד"ר לתקשורת באוניברסיטה העברית. ב-5 ביוני 1994, בית המשפט השלום בירושלים הוציא נגד עדי צמח צו הרחקה מביתו, זאת לאחר שאשתו התלוננה כי תקף אותה באלימות.

לצמח שלושה ילדים: אריאל צמח, שנולד מנישואיו למינה צמח, ומשמש מרצה בפקולטה למשפטים בקריה האקדמית אונו, ושני ילדים שנולדו לו מנישואיו לתמי צמח.

נפטר במאי 2021.

==חיבוריו==
{|
|- valign="top"
|
;ביקורת ספרות ושירה
* הלביא המסתתר - עיונים ביצירתו של ביאליק, 1966.
* יצירה מחוכמה : עיון בשירי שמואל הנגיד
* כשורש עץ : קריאה חדשה בי"ד שירי חול של שלמה אבן גבירול
* מידאס
* מקרא בארבעה שירים של ח"נ ביאליק
* קריאה תמה - בספרות עברית בת המאה העשרים
* שני הקטבים בשירת האהבה של ביאליק
|
;פילוסופיה בעברית
* על הגוף, על הרוח, על מה שיש ועל מה שראוי להיות (2001)
* מבוא לאסתטיקה (1976)
* אסתטיקה אנאליטית (1970)
* השחוק הצחוק
;פילוסופיה באנגלית
* 1992: The Reality of Meaning and the Meaning of 'Reality', Brown U. Press.
* 1992: Types: Essays in Metaphysics, E. J. Brill Publishers.
* 1997: Real Beauty, Penn State Press.
;תרגומים
* מאמר לוגי-פילוסופי, לודוויג ויטגנשטיין (1994)
|
;סיפורת
* גבי, וסיפורים אחרים
* סיפורים לא נעימים
* קולות זרים - סיפורים

|}

== קישורים חיצוניים ==
* [http://www.huji.ac.il/dataj/controller/ihoker/MOP-STAFF_LINK?sno=94536 עדי צמח] באתר הרשות למחקר ולפיתוח, האוניברסיטה העברית בירושלים
* 
* 
* 
* עדי צמח, [http://www.daat.ac.il/DAAT/sifrut/hearot-2.htm הערות לסיפור ה'חברה'], באתר 'דעת'
* עדי צמח, [https://web.archive.org/web/20130929023252/http://helicon.org.il/46930/-זהות-עצמית-כיצירת-אמנות---עדי-צמח זהות עצמית כיצירת אמנות], באתר 'הליקון'
* עדי צמח, [https://web.archive.org/web/20210425044656/http://www.katharsis.co.il/images/magazine/EddyMzemachLiteratureasEducationforDemocracy.pdf ספרות כחינוך לדמוקרטיה, על הספר 'צדק פואטי'] של מרתה נוסבאום, קתרסיס 3, אביב תשס"ה 2005
* , 
* אמיר שואן, [https://archive.today/20051212150508/http://www.tam.co.il/17_6_2005/magazin2.htm דיברנו איתו על כל דבר שבעולם], עיתון תל אביב, 7 ביוני 2005
* 

==הערות שוליים==

קטגוריה:פילוסופים של תורת ההכרה
קטגוריה:פילוסופים ישראלים
קטגוריה:אסתטיקנים
קטגוריה:סופרים ישראלים
קטגוריה:חוקרי ספרות ישראלים
קטגוריה:סגל האוניברסיטה העברית בירושלים: פילוסופיה
קטגוריה:בוגרי בית הספר היסודי מעלה (ירושלים)
קטגוריה:בוגרי התיכון ליד האוניברסיטה
קטגוריה:בוגרי העתודה האקדמית
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת ייל
קטגוריה:ישראלים שנולדו ב-1935
קטגוריה:ישראלים שנפטרו ב-2021